Zuma sal aandag gee aan Mogoeng se versoekPres. Zuma en hoofregter Mogoeng. Foto: Flickr/GovernmentZA Pres. Jacob Zuma se kantoor het Donderdag gesê hy het kennis geneem van hoofregter Mogoeng Mogoeng se versoek om ŉ vergadering te hou. “Die president sal aandag skenk aan die kwessie sodra hy van die BRICS beraad in Ufa, in die Russiese Federasie, terugkeer,” het die presidensie gesê. Die land se top-regters het Woensdag gewaarsku teen die “herhaaldelike en ongegronde” kritiek teen die regbank van die regering se kant. Hulle het ŉ versoek gerig vir ŉ vergadering tussen Mogoeng en Zuma. “Die hofhoofde en senior regters van alle afdelings het ŉ versoek gerig dat die hoofregter, as hoof van die regbank, met die hoof van die regering vergader. Die doel van hierdie vergadering sal wees om die gevare van die herhaaldelike en ongegronde kritiek op die regbank uit te wys. Kritiek van hierdie soort het die potensiaal om die legitimiteit van die howe te verminder. Howe dien ŉ openbare doel en behoort nie ondermyn te word nie,” het hulle in ŉ verklaring gesê ná ŉ vergadering by OR Tambo-lughawe in Johannesburg. Mogoeng het joernaliste toegespreek ná die vergadering en gesê: “Ons hoop om ŉ manier te vind vir kwessies om op daardie vlak geopper te word.” Hy het verder gesê die regbank is by ŉ punt van introspeksie en nie by ŉ krisispunt nie. Hy het ook gesê dat hy nie kan voorspel hoe Zuma sal reageer nie, maar dat hy volle vertroue het dat die president sal reflekteer oor die situasie. “Baie mense het al die regbank gekritiseer en ons wil die nasie verseker dat die regbank getrou bly aan hul grondwetlike mandaat en dat sekere kwessies hanteer word nie om enigiemand aan te val nie.” Mogoeng het gesê een van die belangrikste goed wat hulle gedoen het, was om weer die kritiese rol wat die reg speel duidelik te maak. Gwede Mantashe, die ANC se sekretaris-generaal, het verlede maand die regbank gekritiseer vir sy beweerde vooroordeel teenoor die regerende party. Mantashe het spesifiek twee howe uitgelig – die Noord-Gautengse hooggeregshof en die Wes-Kaapse hooggeregshof. Hy het dié howe daarvan beskuldig dat hulle teen die regering en die ANC is. Oops! We could not locate your form.